ህዳሴ ግድብ የኢንቨስትመንት ፕሮጀክቶች የሚገጥማቸውን የሃይል እጥረት ለመፍታት ያስችላል
 አዲስ አበባ፡- የኢትዮጵያ ታላቁ ህዳሴ ግድብ ግንባታ መጠናቀቅ በሃገሪቱ ያለውን የኤሌክትሪክ ኃይል አቅርቦት በማሳደግ የኢንቨስትመንት ፕሮጀክቶች የሚገጥማቸውን የሃይል አቅርቦት እጥረት በዘላቂነት በመፍታት ኢንቨስትመንቱን ለማስፋፋትና ለማሳደግ ከፍተኛ አስተዋጽኦ እንደሚኖረው የኢትዮጵያ ኢንቨስትመንት ኮሚሽን ገለጸ፡፡  የኮሚሽኑ የህዝብ ግንኙነት ዳይሬክተር አቶ መኮንን ኃይሉ እንዳስታወቁት፤በአሁኑ ወቅት በውጭ ቀጥተኛ ኢንቨስትመንት ዘርፍ ከ5,700 በላይ የሚሆኑ ኩባንያዎች በማምረቻ ኢንዱስትሪ፣ በግብርናና በሆርቲካልቸር፣ በአገልግሎት ዘርፎች እየሰሩ ናቸው፡፡በሃገሪቱ መዋዕለ-ነዋያቸውን ያፈሰሱ ባለሃብቶች ከእስያ፣ ከአውሮፓ፣ ከመካከለኛው ምስራቅ፣ ከሰሜን አሜሪካ ሃገራት በዋናነት የሚጠቀሱ ሲሆን፤ ከአጠቃላይ ፕሮጀክቶቹ ገሚሶቹ ወይም 2887 ፕሮጀክቶች በማምረቻ ኢንዱስትሪ ዘርፍ፣ 2,170 በአገልግሎት ዘርፍ ቀሪዎቹ 657 ደግሞ በግብርና ኢንቨስትመንት ዘርፎች በመስራት ላይ ናቸው፡፡ ኢትዮጵያ የውጭ ቀጥተኛ ኢንቨስትመንትን ከመሳብ አንጻር በምስራቅ አፍሪካ በቀዳሚነት የምትጠቀስና ከመላው አፍሪካ ደግሞ ከደቡብ አፍሪካ፣ ግብጽ፣ ኮንጎና ሞሮኮ በመቀጠል በአምስተኛ ደረጃ ላይ እንደምትገኝ አስታውቀዋል፡፡ በኢንቨስትመንት ዘርፍ ከሚጠቀሱ ተግዳሮቶች መካከል የኤሌክትሪክ ሃይል አቅርቦት እጥረት በዋናነት የሚጠቀስ መሆኑን ዳይሬክተሩ አመልክተው፤ የግድቡ መጠናቀቅ ከኢንቨስትመንት መስፋፋት ጋር በተያያዘ ሃገሪቱ የገጠማትን የሃይል አቅርቦት ችግር ለመፍታት ትልቅ አቅም እንደሚፈጥር አስታውቀዋል፡፡ በአሁኑ ወቅት በሃገሪቱ በከፍተኛ ደረጃ በመስፋፋትና ማደግ ላይ ያለውን ኢንቨስትመንት በዘላቂነት በማረጋገጥና ሃገሪቱን ከድህነት በማውጣት ኢኮኖሚውን ወደ ላቀ ደረጃ ለማሸጋገር የግድቡ ግንባታ ተጠናቆ የሚፈለገውን ሃይል ማመንጨት ለዘርፉ ትልቅና ወሳኝ ምዕራፍ ነው ብለዋል፡፡ እንደ ዳይሬክተሩ ገለጻ፤የውጭ ቀጥተኛ ኢንቨስትመንቱ በአምስት ዓመት ጊዜ ውስጥ ብቻ ከ290 ሺህ ለሚልቁ ዜጎች የስራ እድልን የፈጠረ ሲሆን፤ በኢንዱስትሪ ፓርኮች ደግሞ ከ75 ሺህ በላይ ለሚሆኑ ዜጎች የስራ ዕድል መፍጠራቸውንና በቀጣይም መንግስት ለዜጎች ሰፊ የስራ ዕድልን በመፍጠር የሚስተዋሉ የማህበራዊና ኢኮኖሚያዊ ቀውሶችን ለመቀነስ በሚያደርገው ጥረት ለኢንቨስትመንቱ ዘርፍ ውጤታማነት ተጨማሪ የሃይል አቅርቦት አማራጭ የሌለው ጉዳይ ነው፡፡  የሃገሪቱን ኢኮኖሚያዊ ትራንስፎርሜሽንና ልማትን ለማፋጠን የኢንዱስትሪ ፓርኮችን በስፋት በመገንባት በተለይም የውጭ ቀጥተኛ ኢንቨስትመንትን በመሳብ ኢንዱስትሪዎችን ለማሳደግና ለዜጎች ተጨማሪ ሰፊ የስራ ዕድልን ለመፍጠር የሚያስችል ስራ እየተሰራ መሆኑን አመልክተው፤ የግድቡ ግንባታ ተጠናቆ ለአግልግሎት መብቃት በሃገሪቱ እየተካሄደ ያለው ኢንዱስትሪያላይዜሽን እንዲፋጠንና ውጤታማ እንዲሆን ከማድረግና ምጣኔ ሀብታዊ ዕድገት በዘላቂነት ከማረጋገጥ አንጻር እጅግ ከፍተኛ አስተዋጽኦ እንደሚኖረው አብራርተዋል፡፡  ከሃገሪቱ ህዝብ 60 በመቶ የሚሆነውን የገጠር ነዋሪ የኤሌክትሪክ ብርሃን እንዲያይ ከማድረግ ባሻገር የውጭ ቀጥተኛ ኢንቨስትመንትን በመሳብና ሰፊ የስራ ዕድል በመፍጠር የዜጎችን ኑሮ ለማሻሻል ከግድቡ የሚመነጨው የሃይል አቅርቦት እጅግ አስፈላጊ ነው ብለዋል፡፡  የግድቡ ግንባታ ሲጠናቀቅ የኤሌክትሪክ ኃይልን በማመንጨት በአፍሪካ የመጀመሪያውን ደረጃ እንደሚይዝ ተናግረው፤ ለሃገሪቱ ምጣኔ ሀብታዊ ከሚኖረው ፋይዳ ባሻገር በአካባቢው የኃይልና የኢኮኖሚ ትስስርን በመፍጠርና በማጠናከር ለአህጉሪቱ ሁለንተናዊ ዕድገት መረጋገጥ ጠቀሜታው የጎላ እንደሚሆን አመልክተዋል፡፡  ኮሚሽኑ እንዳስታወቀው፤ ኢትዮጵያ ባለፈው በጀት ዓመት ብቻ ከ3 ነጥብ 1 ቢሊየን ዶላር በላይ የውጭ ቀጥተኛ ኢንቨስትመንት መሳብ የቻለች ሲሆን፤ በዘጠኝ ወር ደግሞ ከ1 ነጥብ 7 ቢሊየን ዶላር በላይ መሳብ ችላለች፡፡ አዲስ ዘመን ሰኔ 16/2012በጋዜጣው ሪፖርተር